Il-Polonja tivvota fl-elezzjoni Presidenzjali
Imtella' Ġunju 28, 2020 L-elettorat Pollakk ivvota f'elezzjoni Presidenzjali li minbarra li hija taqtiegħa ħarxa, tista' twassal biex l-Unjoni Ewropea żżomm ir-riedni fuq il-gvern Pollakk. Il-President attwali Andrezej Duda li huwa alleat tal-gvern konservattiv tal-pajjiż qed jiġi kontestat mis-sindku ta' Varsavja Rafal Trzaskowski meqjus bħala liberali. Il-gvern Pollakk jinsab taħt il-lenti tal-Unjoni Ewropea minħabba riformi li għamel li huma meqjusa li jmorru kontra l-valuri demokratiċi tal-Unjoni Ewropea. Il-President Duda li ġej mill-partit tal-Ordni u Ġustizzja mhux l-ewwel darba li sab ruħu f'konfronti mal-blokk Ewropew minħabba riformi kontroversja li wettaq speċjalment fil-ġudikaturi u fil-qasam tal-midja. Dan wassal biex il-Parlament Ewropew ivvota sabiex jibdew proċeduri kontra l-Polonja taħt artiklu seba' tat-Trattat tal-Unjoni Ewropea. Duda dan l-aħħar iddeskriva l-promozzjoni tad-drittijiet tal-LGBT bħala ideoloġija iktar distruttiva mill-kommuniżmu. Il-Viċi President tal-Kummissjoni Ewropea Ver Jourova, kellha kliem iebes għall-istqarrija tal-President Pollakk. Rafal Trzaskowski wiegħed li jekk jirbaħ l-elezzjoni Presidenzjali, isewwi n-nuqqas ta' qbil li hemm bejn il-Polonja u Brussell.